กองทัพปลดปล่อยประชาชน

กองทัพปลดปล่อยประชาชน (People's Liberation Army, PLA ; ) เป็นกำลังทหารหลักของสาธารณรัฐประชาชนจีน และเป็นกองกำลังติดอาวุธของพรรคคอมมิวนิสต์จีน มีทั้งหมด 5 เหล่า ได้แก่ กองทัพบก กองทัพเรือ กองทัพอากาศ กองทัพจรวด และกองกำลังสนับสนุนทางยุทธศาสตร์ บังคับบัญชาภายใต้คณะกรรมาธิการการทหารส่วนกลาง โดยมีประธานคณะกรรมาธิการเป็นผู้บัญชาการทหารสูงสุด
ต้นกำเนิดของกองทัพปลดปล่อยประชาชนสามารถสืบย้อนไปถึงกองกำลังฝ่ายซ้ายในกองทัพปฏิวัติแห่งชาติของพรรคก๊กมินตั๋ง (NRA) ในยุคสาธารณรัฐ ต่อมาในการลุกฮือต่อต้านรัฐบาลชาตินิยมในปี พ.ศ. 2470 พวกเขาได้แยกตัวออกมาตั้งเป็นกองทัพแดงจีน (Chinese Red Army) แล้วกลับเข้ามาเข้าร่วมกับกองทัพปฏิวัติอีกครั้งในฐานะกองทัพที่สี่ใหม่ และกองทัพลู่ที่แปดในช่วงสงครามจีน–ญี่ปุ่นครั้งที่สอง ในปี พ.ศ. 2490 กองกําลังคอมมิวนิสต์ทั้งสองหน่วยในกองทัพปฏิวัติได้รับการจัดตั้งใหม่เป็นกองทัพปลดปล่อยประชาชน ตั้งแต่ปี พ.ศ. 2492 กองทัพปลดปล่อยประชาชนได้ใช้ยุทธศาสตร์การทหารที่แตกต่างกัน 9 แบบ ซึ่งเรียกว่า "แนวทางยุทธศาสตร์" ที่สำคัญที่สุดเกิดขึ้นในปี พ.ศ. 2499, 2523 และ 2536 ในกรณีที่เกิดสถานการณ์ฉุกเฉินระดับชาติ ตำรวจติดอาวุธประชาชน (PAP) และกองกำลังทหารอาสาจีน (China Militia) จะทำหน้าที่เป็นกําลังสํารองและสนับสนุนของกองทัพบก ในทางการเมือง กองทัพปลดปล่อยประชาชน และตำรวจติดอาวุธประชาชนมีตัวแทนในสภาประชาชนแห่งชาติ (NPC) ผ่านคณะผู้แทน 285 คน ซึ่งทั้งหมดเป็นสมาชิกพรรคคอมมิวนิสต์จีน นับตั้งแต่ก่อตั้งสภาประชาชนแห่งชาติเป็นต้นมา คณะผู้แทนของกองทัพปลดปล่อยและตำรวจติดอาวุธรวมกันถือเป็นคณะผู้แทนที่ใหญ่ที่สุดมาโดยตลอด ซึ่งคิดเป็นสัดส่วนมากกว่าร้อยละ 9 ของสภาในปัจจุบัน
กฎหมายของจีนได้ยืนยันถึงความเป็นผู้นำของพรรคคอมมิวนิสต์จีนเหนือกองทัพอย่างชัดเจน และกำหนดให้คณะกรรมาธิการการทหารส่วนกลางเป็นกองบัญชาการทหารสูงสุดของกองทัพจีน ในขณะที่กระทรวงกลาโหมถูกจำกัดไว้เฉพาะหน้าที่ทางการทูตเท่านั้น
ตามหลักการของ "พรรคเป็นผู้สั่งปืน" (c=党指挥枪|p=Dǎng zhǐhuī qiāng) กองทัพปลดปล่อยประชาชนมีหน้าที่ปฏิบัติตามหลักการควบคุมกองทัพโดยพลเรือนอย่างเด็ดขาดของพรรคคอมมิวนิสต์จีน ในแง่นี้กองทัพปลดปล่อยประชาชนไม่ใช่กองทัพแห่งชาติประเภทรัฐชาติแบบดั้งเดิม แต่เป็นกองทัพทางการเมืองหรือสาขาติดอาวุธของพรรคคอมมิวนิสต์จีนเนื่องจากมีความภักดีต่อพรรคเท่านั้น ไม่ใช่รัฐหรือรัฐธรรมนูญใด ๆ ปัจจุบันประธานคณะกรรมาธิการการทหารส่วนกลางก็ดำรงตำแหน่งเลขาธิการใหญ่พรรคคอมมิวนิสต์จีนเช่นกัน
ปัจจุบันหน่วยทหารส่วนใหญ่ทั่วประเทศได้รับการจัดสรรให้เป็น 5 ยุทธบริเวณ (Theater commands) ตามพื้นที่ทางภูมิศาสตร์ ปัจจุบันกองทัพปลดปล่อยประชาชนจีนเป็นกองกําลังทหารที่ใหญ่ที่สุดในโลก (ไม่รวมกองกําลังกึ่งทหารหรือกองกําลังสํารอง) และงบประมาณด้านกลาโหมที่มากเป็นอันดับสองของโลก ในปี พ.ศ. 2565 รายจ่ายทางทหารของจีนอยู่ที่ 292 พันล้านดอลลาร์สหรัฐ คิดเป็นร้อยละ 13 ของรายจ่ายด้านกลาโหมของโลก นอกจากนี้ยังเป็นหนึ่งในกองทัพที่พัฒนาให้ทันสมัยได้เร็วที่สุดในโลก จนได้รับการขนานนามว่าเป็นมหาอำนาจทางทหารที่มีศักยภาพ พร้อมด้วยการป้องกันภูมิภาคและความสามารถในการแสดงอํานาจทั่วโลกที่เพิ่มขึ้น
== พันธกิจ ==
ในปี พ.ศ. 2547 อดีตประธานาธิบดี หู จิ่นเทา ได้ประกาศว่าพันธกิจของกองทัพปลดปล่อยประชาชนคือ:
ประกันความเป็นผู้นำของพรรคคอมมิวนิสต์จีน
ปกป้องอธิปไตย บูรณภาพแห่งดินแดน ความมั่นคงภายใน และการพัฒนาประเทศของสาธารณรัฐประชาชนจีน
ปกป้องผลประโยชน์ของประเทศ
รักษาและปกป้องสันติภาพของโลก
== ประวัติ ==
=== ยุคแรก ===
พรรคคอมมิวนิสต์จีนได้ก่อตั้งกองทหารของตนในวันที่ 1 สิงหาคม พ.ศ. 2470 ระหว่างการลุกฮือที่หนานชาง ซึ่งเป็นจุดเริ่มต้นของสงครามกลางเมืองจีน หลังจากการสังหารหมู่ในเซี่ยงไฮ้ในปี พ.ศ. 2470 คอมมิวนิสต์ในกองทัพปฏิวัติแห่งชาติก็ได้ลุกฮือขึ้นภายใต้การนําของ จู เต๋อ เฮ่อ หลง เย่ เจี้ยนอิง โจว เอินไหล และฝ่ายซ้ายอื่น ๆ ในพรรคก๊กมินตั๋ง ต่อมาพวกเขารู้จักกันในชื่อกองทัพแดงของกรรมกรและชาวนาจีน หรือเรียกอย่างง่ายว่ากองทัพแดง
ในระหว่างปี พ.ศ. 2477–2478 กองทัพแดงรอดจากการกวาดล้างหลายครั้งที่นำโดยพรรคก๊กมินตั๋งของเจียง ไคเชก และเข้าร่วมในการเดินทัพทางไกล
ระหว่างสงครามจีน–ญี่ปุ่นครั้งที่สอง ตั้งแต่ปี พ.ศ. 2480–2488 กองกำลังของพรรคคอมมิวนิสต์จีนได้รวมเข้ากับกองทัพปฏิวัติแห่งชาติของสาธารณรัฐจีน โดยจัดตั้งเป็นสองหน่วยหลัก ได้แก่ กองทัพลู่ที่ 8 และกองทัพที่ 4 ใหม่ ในช่วงเวลานี้ กองทหารทั้งสองหน่วยใช้ยุทธวิธีการรบแบบกองโจรเป็นหลัก โดยเลี่ยงการสู้รบขนาดใหญ่กับกองทัพญี่ปุ่น ขณะเดียวกันก็รวบรวมกำลังโดยการเกณฑ์จากกองกำลังของก๊กมินตั๋ง และกองกำลังกึ่งทหารที่อยู่เบื้องหลังแนวรบของญี่ปุ่นเข้าสู่กองกำลังของตน
หลังจากญี่ปุ่นยอมจำนนในปี พ.ศ. 2488 พรรคคอมมิวนิสต์จีนยังคงใช้โครงสร้างกองทัพของกองทัพปฏิวัติแห่งชาติ จนกระทั่งมีการตัดสินใจรวมกองทัพลู่ที่ 8 และกองทัพที่ 4 ใหม่ในเดือนกุมภาพันธ์ พ.ศ. 2490 และเปลี่ยนชื่อกองทัพใหม่เป็นกองทัพปลดปล่อยประชาชน การปรับโครงสร้างองค์กรใหม่แล้วเสร็จในปลายปี พ.ศ. 2491 ในที่สุดกองทัพปลดปล่อยประชาชนก็ชนะสงครามกลางเมืองจีน และสถาปนาสาธารณรัฐประชาชนจีนในปี พ.ศ. 2492 จากนั้นก็มีการปรับโครงสร้างองค์กรครั้งใหญ่ โดยมีการจีดตั้งโครงสร้างผู้นำกองทัพอากาศในเดือนพฤศจิกายน พ.ศ. 2492 ตามด้วยโครงสร้างผู้นำกองทัพเรือในเดือนเมษายนปีถัดมา
ในปี พ.ศ. 2493 โครงสร้างผู้นำกองกำลังปืนใหญ่ กองทหารติดอาวุธ กองกำลังป้องกันทางอากาศ กองกำลังรักษาความปลอดภัยสาธารณะ และทหารกองหนุนก็ได้ถูกจัดตั้งขึ้น กองกำลังป้องกันสงครามเคมี กองกำลังทางรถไฟ กองกำลังสื่อสาร และกองกำลังยุทธศาสตร์ ตลอดจนกองกำลังอิสระอื่น ๆ เช่น วิศวกรรมและการก่อสร้าง โลจิสติกส์ และบริการทางการแพทย์ได้รับการจัดตั้งขึ้นในภายหลัง
ในช่วงแรกนี้ กองทัพปลดปล่อยประชาชนประกอบด้วยชาวนาเป็นส่วนใหญ่ การปฏิบัติต่อทหารและนายทหารมีความเท่าเทียมกัน อันเป็นผลมาจากการที่กองทัพได้ล้มล้างลำดับชั้นแบบดั้งเดิมที่เข้มงวดซึ่งควบคุมชีวิตของชาวนา ดังที่นักสังคมวิทยา อเลสซานโดร รุสโซ ได้สรุปไว้ว่า "ชาวนาของกองทัพปลดปล่อยประชาชนได้ทําลายบรรทัดฐานทางสังคมของจีนอย่างสมบูรณ์ และล้มล้างลําดับชั้นแบบดั้งเดิมที่เข้มงวดด้วยความเสมอภาคอย่างที่ไม่เคยมีมาก่อน" จนกระทั่งมีการสถาปนาชั้นยศทหารอย่างเป็นทางการในปี พ.ศ. 2498
=== ความทันสมัยและความขัดแย้ง ===
ในคริสต์ทศวรรษ 1950 กองทัพปลดปล่อยประชาชนได้เริ่มเปลี่ยนจากกองทัพชาวนาไปสู่กองทัพที่ทันสมัยขึ้นด้วยความช่วยเหลือจากสหภาพโซเวียต ตั้งแต่ปี พ.ศ. 2492 จีนได้ใช้ยุทธศาสตร์ทางทหารที่แตกต่างกัน 9 แบบ ซึ่งกองทัพปลดปล่อยประชาชนเรียกว่า "แนวทางยุทธศาสตร์" ที่สำคัญที่สุดเกิดขึ้นในปี พ.ศ. 2499, 2523 และ 2536 ส่วนหนึ่งของกระบวนการนี้คือการปรับโครงสร้างองค์กรที่สถาปนามณฑลทหารขึ้น 13 แห่งในปี พ.ศ. 2498 นอกจากนี้กองทัพยังประกอบไปด้วยอดีตทหารและนายพลของกองทัพปฏิวัติแห่งชาติจํานวนมากที่แปรพักตร์ให้กับกองทัพปลดปล่อยประชาชน
ในเดือนพฤศจิกายน พ.ศ. 2493 เมื่อกองกําลังสหประชาชาติที่นําโดยนายพลดักลาส แมกอาเธอร์ ได้เข้าใกล้แม่น้ำยาลฺวี่ กองกําลังของกองทัพปลดปล่อยประชาชนบางส่วนได้เข้าร่วมสงครามเกาหลีในนาม "กองทัพอาสาสมัครประชาชน" ภายใต้แรงกดดันอย่างหนักจากการรุกโจมตีครั้งนี้ กองทัพจีนได้ขับไล่กองกําลังของแมกอาเธอร์ออกจากเกาหลีเหนือและยึดครองกรุงโซล แต่แล้วกองทัพจีนก็ถูกขับไล่กลับไปทางใต้ของกรุงเปียงยาง เหนือเส้นขนานที่ 38 สงครามครั้งนี้ยังกระตุ้นให้เกิดความทันสมัยอย่างรวดเร็วของกองทัพอากาศ
ในปี พ.ศ. 2505 กองทัพบกได้ต่อสู้กับอินเดียในสงครามจีน-อินเดีย ในช่วงความขัดแย้งชายแดนกับกองทัพอินเดียในปี พ.ศ. 2510 กองทัพปลดปล่อยประชาชนได้รับความเสียหายอย่างมากทั้งในด้านปริมาณและยุทธวิธี
ก่อนการปฏิวัติทางวัฒนธรรม ผู้บัญชาการมณฑลทหารมักจะอยู่ในวาระเป็นเวลานาน เนื่องจากกองทัพปลดปล่อยประชาชนมีบทบาททางการเมืองมากขึ้น สิ่งนี้เริ่มถูกมองว่าเป็นภัยคุกคามต่อการควบคุมกองทัพของพรรคคอมมิวนิสต์จีน (หรืออย่างน้อยก็พลเรือน) ผู้บัญชาการมณฑลทหารที่ดํารงตําแหน่งยาวนานที่สุดคือ สฺวี ชื่อโหย่ว์ จากมณฑลทหารหนานจิง (2497–2517) หยาง เต๋อจื้อ จากมณฑลทหารจี่หนาน (2501–2517) เฉิน ซีเหลียน จากมณฑลทหารเฉิ่นหยาง (2502–2516) และ หัน เซียนฉู่ จากมณฑลทหารฝูโจว (2503–2517)
ในช่วงต้นของการปฏิวัติทางวัฒนธรรม กองทัพปลดปล่อยประชาชนได้ละทิ้งการใช้ยศทางทหารที่ใช้มาตั้งแต่ปี พ.ศ. 2498
การทำให้กองทัพเป็นมืออาชีพ พร้อมด้วยอาวุธและหลักการที่ทันสมัย เป็นประการสุดท้ายของนโยบาย "สี่ทันสมัย" ที่ประกาศโดยโจว เอินไหล และได้รับการสนับสนุนจากเติ้ง เสี่ยวผิง ตั้งแต่ปี พ.ศ. 2521 กองทัพปลดปล่อยประชาชนได้ปลดประจําการทหารชายและหญิงนับล้านคน และได้แนะนำวิธีการที่ทันสมัยในด้านต่าง ๆ เช่น การสรรหาบุคลากรและกำลังพล กลยุทธ์ ตลอดจนการศึกษาและการฝึกอบรม เพื่อให้เป็นไปตามนโยบายการปฏิรูปกองทัพของเติ้ง ในปี พ.ศ. 2522 กองทัพปลดปล่อยประชาชนได้ต่อสู้กับเวียดนามในการปะทะกันบริเวณชายแดนในสงครามจีน–เวียดนาม ซึ่งทั้งสองฝ่ายต่างอ้างชัยชนะ อย่างไรก็ตาม นักวิเคราะห์ชาวตะวันตกมีความเห็นตรงกันว่าเวียดนามสามารถเอาชนะกองทัพปลดปล่อยประชาชนได้อย่างง่ายดาย
ในช่วงความแตกแยกระหว่างจีนกับโซเวียต ความสัมพันธ์ที่ตึงเครียดระหว่างทั้งสองประเทศนำไปสู่ความขัดแย้งเรื่องเขตแดนที่นองเลือดและการหนุนหลังซึ่งกันและกันของฝ่ายตรงข้าม จีนและอัฟกานิสถานมีความสัมพันธ์ที่เป็นกลางในช่วงที่ยังเป็นระบอบกษัตริย์อยู่ เมื่อคอมมิวนิสต์โปรโซเวียตอัฟกานิสถานได้ยึดอำนาจในอัฟกานิสถานในปี พ.ศ. 2521 ความสัมพันธ์ระหว่างจีนและคอมมิวนิสต์อัฟกานิสถานก็กลายเป็นศัตรูกันอย่างรวดเร็ว คอมมิวนิสต์โปรโซเวียตในอัฟกานิสถานสนับสนุนศัตรูของจีนในเวียดนาม และได้ตำหนิจีนที่สนับสนุนกลุ่มติดอาวุธต่อต้านคอมมิวนิสต์ในอัฟกานิสถาน จีนตอบโต้การรุกรานอัฟกานิสถานของโซเวียตโดยการสนับสนุนมุญาฮิดีนอัฟกานิสถาน และเสริมกำลังทหารในซินเจียงใกล้กับอัฟกานิสถาน และจีนได้รับอุปกรณ์ทางทหารจากสหรัฐเพื่อป้องกันตนเองจากการโจมตีของโซเวียต
ในช่วงสงครามโซเวียต-อัฟกานิสถาน กองทัพบกกองทัพปลดปล่อยประชาชนได้สนับสนุนและฝึกฝนมุญาฮิดีนอัฟกานิสถาน โดยย้ายค่ายฝึกอบรมมุญาฮิดีนจากปากีสถานไปยังประเทศจีน จีนมอบขีปนาวุธต่อต้านอากาศยาน เครื่องยิงจรวด และปืนกลมูลค่าหลายร้อยล้านดอลลาร์สหรัฐให้กับมุญาฮิดีน ที่ปรึกษาทางทหารและกองกำลังทหารของจีนก็เข้าร่วมการฝึกซ้อมกับมุญาฮิดีนด้วย
=== ตั้งแต่ปี พ.ศ. 2523 ===
ในปี พ.ศ. 2524 กองทัพปลดปล่อยประชาชนได้จัดการซ้อมรบครั้งใหญ่ที่สุดในภาคเหนือของจีนนับตั้งแต่มีการก่อตั้งสาธารณรัฐประชาชนจีน ในช่วงคริสต์ทศวรรษ 1980 จีนได้ลดขนาดกองทัพลงอย่างมากเพื่อให้มีงบประมาณเหลือสําหรับการพัฒนาเศรษฐกิจ ทําให้งบประมาณที่ใช้ในกองทัพค่อนข้างลดลง หลังจากการปราบปรามของกองทัพในการประท้วงและการสังหารหมู่ที่จัตุรัสเทียนอันเหมินในปี พ.ศ. 2532 ความถูกต้องทางอุดมการณ์ได้กลายเป็นประเด็นหลักในกิจการทหารของจีนอีกครั้ง
ในปัจจุบัน การปฏิรูปและความทันสมัยได้กลายเป็นเป้าหมายหลักของกองทัพ แม้ว่าความจงรักภักดีทางการเมืองของกองทัพต่อพรรคคอมมิวนิสต์จีนจะยังคงเป็นข้อกังวลหลักก็ตาม ข้อกังวลอีกประการหนึ่งที่ผู้นําทางการเมืองให้ความสนใจ คือ การมีส่วนร่วมของกองทัพในกิจกรรมทางเศรษฐกิจของพลเรือน สิ่งเหล่านี้ถือว่าส่งผลกระทบต่อความพร้อมรบของกองทัพ และนําไปสู่ความพยายามของผู้นําทางการเมืองในการกีดกันกองทัพจากผลประโยชน์ทางธุรกิจที่ไม่ใช่ทางทหาร
ตั้งแต่คริสต์ทศวรรษ 1980 กองทัพปลดปล่อยประชาชนได้พยายามเปลี่ยนตัวเองจากกองกําลังขนาดใหญ่ มาเป็นกองกําลังที่มีขนาดเล็กลง แต่มีเทคโนโลยีขั้นสูง และสามารถปฏิบัติการในต่างประเทศได้ แรงจูงใจในการทำเช่นนี้ก็คือ การรุกรานดินแดนครั้งใหญ่โดยรัสเซียไม่ได้ถูกมองว่าเป็นภัยคุกคามที่สำคัญอีกต่อไป แต่ภัยคุกคามครั้งใหม่ต่อจีนนั้นถูกมองว่าเป็นการประกาศเอกราชของไต้หวัน และการเผชิญหน้าเหนือหมู่เกาะสแปรตลี
ในปี พ.ศ. 2528 ภายใต้การนําของคณะกรรมาธิการกลางพรรคคอมมิวนิสต์จีน และคณะกรรมาธิการทหารส่วนกลาง กองทัพปลดปล่อยประชาชนได้เปลี่ยนจาก "การเตรียมพร้อมอย่างต่อเนื่องเพื่อต่อสู้กับสงครามนิวเคลียร์" มาเป็น "การพัฒนากองทัพในยุคสันติภาพ" กองทัพปลดปล่อยประชาชนได้ปรับทิศทางตนเองไปสู่ความทันสมัย ปรับปรุงความสามารถในการต่อสู้ให้กลายเป็นกองทัพระดับโลก ดังที่เติ้ง เสี่ยวผิง ได้เน้นย้ำกับกองทัพว่า "ต้องเน้นคุณภาพมากกว่าปริมาณ"
การตัดสินใจของรัฐบาลจีนในการลดขนาดกองทัพลง 1 ล้านคนได้เสร็จสมบูรณ์ในปี พ.ศ. 2530 เนื่องจากกองทัพได้มุ่งเน้นไปที่การใช้เครื่องจักรและคอมพิวเตอร์เพื่อให้สามารถต่อสู้กับสงครามที่มีความรุนแรงสูง ต่อมาได้ลดกำลังพลลงอีก 500,000 คนในช่วงแผนห้าปีที่ 9 (2539–2543)  และลดกำลังพลลงอีก 200,000 คนภายในปี พ.ศ. 2548 
ในปี พ.ศ. 2533 เจียง เจ๋อหมิน อดีตประธานคณะกรรมาธิการการทหารส่วนกลาง ได้เรียกร้องให้กองทัพ  "ปฏิบัติตามมาตรฐานทางการเมือง มีความสามารถทางการทหาร มีรูปแบบการทำงานที่ดี ยึดมั่นในระเบียบวินัยอย่างเคร่งครัด และให้การสนับสนุนด้านโลจิสติกส์อย่างจริงจัง"  สงครามอ่าวในปี พ.ศ. 2534 ทําให้ผู้นําจีนตระหนักได้อย่างชัดเจนว่ากองทัพปลดปล่อยประชาชนเป็นกองกําลังขนาดใหญ่และเกือบจะล้าสมัย
ความเป็นไปได้ในการทำยุทธาภิวัฒน์ของญี่ปุ่นยังเป็นข้อกังวลอย่างต่อเนื่องสำหรับผู้นำจีนนับตั้งแต่ช่วงปลายคริสต์ทศวรรษ 1990 นอกจากนี้ ผู้นำทางทหารของจีนยังเรียนรู้ความสำเร็จและความล้มเหลวของกองทัพสหรัฐในช่วงสงครามคอซอวอ สงครามอัฟกานิสถาน พ.ศ. 2544 การบุกครองอิรัก พ.ศ. 2546 และการก่อความไม่สงบในอิรัก บทเรียนเหล่านี้ได้สร้างแรงบันดาลใจให้จีนเปลี่ยนกองทัพปลดปล่อยประชาชนจากกองทัพที่เน้นปริมาณมาเป็นการเน้นคุณภาพ
ในปี พ.ศ. 2536 เจียง เจ๋อหมิน ได้ริเริ่มทฤษฎี "การปฏิวัติกิจการทหาร" (RMA) ซึ่งเป็นส่วนหนึ่งของยุทธศาสตร์การทหารแห่งชาติ เพื่อการปรับปรุงกองทัพจีนให้ทันสมัย เป้าหมายของทฤษฎีคือ เปลี่ยนกองทัพปลดปล่อยประชาชนให้เป็นกองกำลังที่สามารถเอาชนะสิ่งที่เรียกว่า "สงครามท้องถิ่นภายใต้สภาวะที่มีเทคโนโลยีสูง" ไม่ใช่สงครามภาคพื้นดินขนาดใหญ่ที่เน้นจํานวนคนเป็นหลัก พร้อมกันนี้กองทัพปลดปล่อยประชาชนก็กําลังเตรียมพร้อมสําหรับสงครามอวกาศและสงครามไซเบอร์อย่างแข็งขัน
ในปี พ.ศ. 2545 กองทัพปลดปล่อยประชาชนได้เริ่มจัดการฝึกซ้อมทางทหารร่วมกับกองทัพจากประเทศอื่น ๆ ตั้งแต่ปี พ.ศ. 2561–2566 การฝึกซ้อมมากกว่าครึ่งหนึ่งมุ่งเน้นไปที่การฝึกทหารนอกเหนือจากสงคราม โดยทั่วไปเป็นการฝึกซ้อมต่อต้านการละเมิดลิขสิทธิ์หรือการต่อต้านการก่อการร้ายที่เกี่ยวข้องกับการต่อสู้กับผู้กระทําที่ไม่ใช่ภาครัฐ ในปี พ.ศ. 2552 กองทัพปลดปล่อยประชาชนได้จัดการฝึกซ้อมทางทหารครั้งแรกในทวีปแอฟริกา ซึ่งเป็นการฝึกด้านมนุษยธรรมและการแพทย์ที่จัดขึ้นในประเทศกาบอง
ในช่วง 10–20 ปีที่ผ่านมา กองทัพปลดปล่อยประชาชนได้รับระบบอาวุธขั้นสูงบางอย่างจากรัสเซีย เช่น ถึงเรือพิฆาตชั้นโซเวรียเมนนี เครื่องบินซุคฮอย ซู-27 ซุคฮอย ซู-30 และเรือดำน้ำดีเซลไฟฟ้าชั้นกิโล นอกจากนี้ กองทัพเรือยังได้เริ่มผลิตเรือพิฆาตและเรือฟริเกตประเภทใหม่หลายลำ เช่น เรือพิฆาตติดขีปนาวุธนำวิถีชั้น ไทป์ 052ดี ส่วนกองทัพอากาศได้ออกแบบเครื่องบินรบ เฉิงตู เจ-10 และเครื่องบินรบล่องหนรุ่นใหม่ เฉิงตู เจ-20 ของตนเอง กองทัพปลดปล่อยประชาชนได้เปิดตัวเรือดำน้ำนิวเคลียร์ชั้นจินลำใหม่เมื่อวันที่ 3 ธันวาคม พ.ศ. 2547 ซึ่งสามารถยิงหัวรบนิวเคลียร์โจมตีเป้าหมายทั่วมหาสมุทรแปซิฟิกได้  และมีเรือบรรทุกเครื่องบิน 3 ลำ โดยลำล่าสุดคือฝูเจี้ยนที่เปิดตัวในปี พ.ศ. 2565
ตั้งแต่ปี พ.ศ. 2557–2558 กองทัพปลดปล่อยประชาชนได้ส่งเจ้าหน้าที่ทางการแพทย์ 524 คนหมุนเวียนไปเพื่อต่อสู้กับการระบาดของโรคไวรัสอีโบลาในประเทศไลบีเรีย เซียร์ราลีโอน กินี และกินี-บิสเซา นี่เป็นภารกิจความช่วยเหลือทางการแพทย์ในประเทศอื่นที่ใหญ่ที่สุดของกองทัพปลดปล่อยประชาชน
ในปี พ.ศ. 2558 กองทัพปลดปล่อยประชาชนได้จัดตั้งหน่วยใหม่ขึ้น คือ กองทัพจรวด และกองกำลังสนับสนุนทางยุทธศาสตร์
เมื่อวันที่ 1 สิงหาคม พ.ศ. 2560 ซึ่งเป็นวันครบรอบ 90 ปีการก่อตั้งกองทัพปลดปล่อยประชาชนจีน ซึ่งก่อนวันครบรอบ กองทัพได้จัดการสวนสนามทางทหารที่ใหญ่ที่สุดจนถึงปัจจุบันที่ฐานฝึกจูรื่อเหอ ของกองบัญชาการยุทธบริเวณภาคเหนือ และเป็นการสวนสนามทางทหารครั้งแรกนอกกรุงปักกิ่ง
=== การวางกำลังและปฏิบัติการรักษาสันติภาพในต่างประเทศ ===
ในฐานะสมาชิกที่สําคัญของสหประชาชาติ จีนได้ส่งทหารของกองทัพปลดปล่อยประชาชนไปยังจุดสำคัญหลายแห่ง กองกําลังดังกล่าวมักประกอบด้วยวิศวกร กองกําลังโลจิสติกส์ และสมาชิกกึ่งทหารของตำรวจติดอาวุธประชาชน และถูกนําไปใช้เป็นส่วนหนึ่งของปฏิบัติการรักษาสันติภาพในเลบานอน สาธารณรัฐคองโก ซูดาน โกตดิวัวร์ เฮติ และเมื่อเร็ว ๆ นี้ในมาลี และซูดานใต้
=== การมีส่วนร่วม ===
พ.ศ. 2470–93: สงครามกลางเมืองจีน
พ.ศ. 2480–88: สงครามจีน–ญี่ปุ่นครั้งที่สอง
พ.ศ. 2492: เหตุการณ์แม่น้ำแยงซี ต่อเรือรบอังกฤษในแม่น้ำแยงซี
พ.ศ. 2492: การรวมซินเจียงเข้ากับสาธารณรัฐประชาชนจีน
พ.ศ. 2493: การผนวกทิเบตโดยสาธารณรัฐประชาชนจีน
พ.ศ. 2493–96: สงครามเกาหลี ในนามกองทัพอาสาประชาชน
พ.ศ. 2497–98: วิกฤตการณ์ช่องแคบไต้หวันครั้งที่หนึ่ง
พ.ศ. 2498–2513: สงครามเวียดนาม
พ.ศ. 2501: วิกฤตการณ์ช่องแคบไต้หวันครั้งที่สอง ที่หมู่เกาะจินเหมิน และหมู่เกาะหมาจู่
พ.ศ. 2505: สงครามจีน–อินเดีย
พ.ศ. 2510: การปะทะบริเวณชายแดนกับอินเดีย
พ.ศ. 2512: ความขัดแย้งชายแดนจีน–โซเวียต
พ.ศ. 2517: สงครามหมู่เกาะพาราเซล กับเวียดนามใต้
พ.ศ. 2522: สงครามจีน–เวียดนาม
พ.ศ. 2522–33: ความขัดแย้งจีน–เวียดนาม
พ.ศ. 2531: การปะทะที่แนวปะการังจอห์นสันใต้ กับเวียดนาม
พ.ศ. 2532: การบังคับใช้กฎอัยการศึกในกรุงปักกิ่งระหว่างการประท้วงและการสังหารหมู่ที่จัตุรัสเทียนอันเหมิน
พ.ศ. 2533: การลุกฮือที่บาริน
พ.ศ. 2538–39: วิกฤตการณ์ช่องแคบไต้หวันครั้งที่สาม
พ.ศ. 2540: สถาปนากองทหารรักษาการณ์ฮ่องกง
พ.ศ. 2542: สถาปนากองทหารรักษาการณ์มาเก๊า
พ.ศ. 2550–ปัจจุบัน: ปฏิบัติการรักษาสันติภาพในเลบานอน ร่วมกับกองกำลังชั่วคราวแห่งสหประชาชาติเลบานอน
พ.ศ. 2552–ปัจจุบัน: ปฏิบัติการต่อต้านโจรสลัดในอ่าวเอเดน
พ.ศ. 2557: ความพยายามค้นหาและช่วยเหลือ มาเลเซียแอร์ไลน์ เที่ยวบินที่ 370
พ.ศ. 2557: ปฏิบัติการรักษาสันติภาพของสหประชาชาติในประเทศมาลี
พ.ศ. 2558: ปฏิบัติการรักษาสันติภาพของคณะผู้แทนสหประชาชาติซูดานใต้ในประเทศประเทศซูดานใต้
พ.ศ. 2563–ปัจจุบัน: การต่อสู้อย่างประปรายจีน–อินเดีย พ.ศ. 2563
== โครงสร้างองค์กร ==
กองทัพปลดปล่อยประชาชนเป็นส่วนหนึ่งของกองทัพสาธารณรัฐประชาชนจีน นอกจากนี้ยังมีกองกำลังกึ่งทหารอีก 2 องค์กร ได้แก่ ตำรวจติดอาวุธประชาชน และกองกำลังทหารอาสา กองทัพปลดปล่อยประชาชนอยู่ภายใต้การควบคุมของพรรคคอมมิวนิสต์จีนอย่างสมบูรณ์ ภายใต้หลักการ "พรรคเป็นผู้สั่งปืน" (c=党指挥枪|p=Dǎng zhǐhuī qiāng)
=== ต้นสังกัด ===
กองทัพปลดปล่อยประชาชนอยู่ภายใต้การควบคุมของคณะกรรมาธิการการทหารส่วนกลาง ภายใต้การจัดการแบบ "หนึ่งสถาบัน สองชื่อ" ซึ่งมีทั้งคณะกรรมาธิการของรัฐและพรรค แต่คณะกรรมมาธิการทั้งสองชุดมีสมาชิกที่เหมือนกัน เพียงแต่จะออกนามตำแหน่งตามบทบาทและหน้าที่แตกต่างกันไปในแต่ละคราวเท่านั้น ความแตกต่างเพียงอย่างเดียวคือการเป็นสมาชิกซึ่งจะเปลี่ยนแปลงทุก ๆ 5 ปี นั่นคือระหว่างการประชุมสมัชชาใหญ่ของพรรค (เปลี่ยนสมาชิกคณะกรรมาธิการของพรรค) และการประชุมสภาประชาชนแห่งชาติ (เปลี่ยนสมาชิกคณะกรรมาธิการของรัฐ)
คณะกรรมาธิการประกอบด้วยประธาน รองประธาน และสมาชิกสามัญ โดยมีประธานคณะกรรมาธิการเป็นผู้บัญชาการทหารสูงสุด ซึ่งโดยทั่วไปแล้วตําแหน่งนี้จะดํารงตําแหน่งโดยผู้นําสูงสุดของจีน และจะควบตำแหน่งเลขาธิการพรรคคอมมิวนิสต์จีนตั้งแต่ปี พ.ศ. 2532 เป็นต้นมา กระทรวงกลาโหมของจีนนั้นแตกต่างจากประเทศอื่น ๆ คือ รัฐมนตรีไม่มีอํานาจบังคับบัญชากองทัพ แต่จะทําหน้าที่เป็นผู้ประสานงานทางการทูตของคณะกรรมาธิการเป็นหลัก
เพื่อให้มั่นใจว่าพรรคคอมมิวนิสต์จีนมีอำนาจเหนือกองทัพอย่างเด็ดขาด คณะกรรมาธิการพรรคทุกระดับในกองทัพจึงนำหลักการของประชาธิปไตยรวมศูนย์มาใช้ รวมทั้งให้หน่วยงานระดับกรมขึ้นไปจัดตั้งกรรมาธิการการเมืองและองค์กรทางการเมือง เพื่อให้การจัดระเบียบหน่วยงานเป็นไปในทิศทางเดียวกัน ระบบเหล่านี้ได้รวมองค์กรของพรรคและของทหารเข้าไว้ด้วยกัน เพื่อให้บรรลุถึงความเป็นผู้นําและผู้บริหารของพรรค ถือเป็นหลักประกันสำคัญของพรรคคอมมิวนิสต์จีนในการเป็นผู้นำของกองทัพอย่างเด็ดขาด
ประธาน:
สี จิ้นผิง (ควบตำแหน่งเลขาธิการพรรค ประธานาธิบดี และผู้บัญชาการกองบัญชาการรบร่วม)
รองประธาน
พลเอก จาง โย่ว์-สฺยา
พลเอก เหอ เว่ย์ตง
สมาชิก
รัฐมนตรีว่าการกระทรวงกลาโหม – พลเอก หลี่ ช่างฝู
เจ้ากรมเสนาธิการร่วม – พลเอก หลิว เจิ้นลี่
เจ้ากรมงานการเมือง – พลเรือเอก เหมียว หฺวา
เลขาธิการคณะกรรมาธิการตรวจสอบวินัย – พลเอก จาง เชิงหมิน
ก่อนหน้านี้ กองทัพปลดปล่อยประชาชนถูกควบคุมโดย 4 หน่วยงาน ได้แก่ กรมการเมือง กรมพลาธิการ กรมยุทธภัณฑ์ และกรมเสนาธิการ ซึ่งถูกยกเลิกในปี พ.ศ. 2559 ภายใต้การปฏิรูปกองทัพที่ดำเนินการโดยสี จิ้นผิง โดยแทนที่ด้วยหน่วยงานใหม่ 15 หน่วยงานที่ขึ้นตรงต่อคณะกรรมาธิการการทหารส่วนกลาง:
สำนักงานคณะกรรมาธิการการทหารส่วนกลาง
กรมเสนาธิการร่วม
กรมงานการเมือง
กรมสนับสนุนการขนส่ง
กรมพัฒนายุทโธปกรณ์
กรมการฝึกอบรมและบริหารจัดการ
กรมสรรพกำลังกลาโหม
คณะกรรมาธิการตรวจสอบวินัย
คณะกรรมาธิการการเมืองและกฎหมาย
คณะกรรมาธิการวิทยาศาสตร์และเทคโนโลยี
สำนักงานวางแผนยุทธศาสตร์
สำนักงานปฏิรูปโครงสร้างองค์กร
สำนักงานความร่วมมือทางทหารระหว่างประเทศ
สำนักงานตรวจสอบบัญชี
สำนักงานบริหารงานทั่วไป
=== ยุทธบริเวณ ===
เดิมดินแดนของจีนถูกแบ่งออกเป็น 7 มณฑลทหาร แต่ต่อมาได้รับการจัดระเบียบใหม่เป็น 5 ยุทธบริเวณ (Theater Command) เมื่อต้นปี พ.ศ. 2559 สิ่งนี้สะท้อนให้เห็นถึงการเปลี่ยนแปลงในแนวคิดของการปฏิบัติการจากเดิมที่มุ่งเน้นภาคพื้นดินเป็นหลักไปสู่การเคลื่อนที่และการประสานงานของบริการทั้งหมด ยุทธบริเวณทั้ง 5 แห่ง เรียงตามลำดับความสำคัญ ดังนี้
ยุทธบริเวณภาคตะวันออก (东部战区)
ยุทธบริเวณภาคใต้ (南部战区)
ยุทธบริเวณภาคตะวันตก (西部战区)
ยุทธบริเวณภาคเหนือ (北方战区)
ยุทธบริเวณภาคกลาง (中部战区)
=== โครงสร้างองค์กร ===
=== ยศทหาร ===
ยศทหารบกกองทัพปลดปล่อยประชาชน
ยศทหารเรือกองทัพปลดปล่อยประชาชน
ยศทหารอากาศกองทัพปลดปล่อยประชาชน
== เหล่าทัพ ==
กองทัพปลดปล่อยประชาชน มีทั้งหมด 5 เหล่าทัพ: กองกองทัพบก กองทัพเรือ กองทัพอากาศ กองทัพจรวด และกองทัพสนับสนุนทางยุทธศาสตร์
นอกเหนือจาก 5 เหล่าทัพแล้ว กองทัพปลดปล่อยประชาชนยังได้รับการสนับสนุนจากกองกำลังกึ่งทหารสองแห่ง ได้แก่ ตำรวจติดอาวุธประชาชน (รวมถึงหน่วยยามฝั่งจีน) และกองทหารรักษาการณ์ (รวมถึงกองทหารรักษาการณ์ทางทะเล)
=== กองทัพบก (PLAGF) ===
กองทัพบกกองทัพปลดปล่อยประชาชน (PLAGF; ) เป็นสาขาทางบกของกองทัพปลดปล่อยประชาชนและกองทัพที่ใหญ่ที่สุดใน 5 เหล่าทัพ ด้วยกำลังพลประจำการ 975,000 นาย ประมาณครึ่งหนึ่งของกำลังพลทั้งหมดของ PLA ที่มีกำลังพลประมาณ 2 ล้านคน กองทัพบกถูกจัดเป็นกลุ่มประจำการ 12 เหล่าทัพตามลำดับ ตั้งแต่กองทัพที่ 71 ไปจนถึงกองทัพที่ 83 ซึ่งกระจายไปตามกองบัญชาการยุทธบริเวณทั้ง 5 แห่งของจีน
กองหนุน ประกอบด้วยทหารประมาณ 510,000 นาย แบ่งเป็นกองทหารราบ 30 กอง และกองปืนใหญ่ต่อสู้อากาศยาน 12 กอง
=== กองทัพเรือ (PLAN) ===
กองทัพเรือกองทัพปลดปล่อยประชาชน (PLAN; ) เป็นสาขาทางทะเลของกองทัพปลดปล่อยประชาชน และเป็นกองทัพเรือที่ใหญ่ที่สุดในโลก
ประกอบด้วย 5 หน่วยย่อย ได้แก่: กองกำลังใต้น้ำ กองกำลังผิวน้ำ กองกำลังป้องกันชายฝั่ง นาวิกโยธิน และกองกำลังทางอากาศ โดยมีกำลังพล 240,000 นาย รวมทั้งนาวิกโยธิน 15,000 นาย และนักบิน 26,000 นาย
มีเรือมากกว่า 496 ลำและเรือสนับสนุนต่างๆ 232 ลำ และมีลูกเรือจำนวน 255,000 นาย นอกจากนี้ยังใช้เครื่องบินนาวิกโยธินมากกว่า 710 ลำ รวมทั้งเครื่องบินรบ เครื่องบินทิ้งระเบิด และเครื่องบินสงครามอิเล็กทรอนิกส์ มีปืนใหญ่ ตอร์ปิโดและขีปนาวุธจำนวนมากรวมอยู่ในนี้ด้วย
=== กองทัพอากาศ (PLAAF) ===
กองทัพอากาศกองทัพปลดปล่อยประชาชน (PLAAF; ) เป็นสาขาทางอากาศของกองทัพปลดปล่อยประชาชน ดูแลปฏิบัติการทางทหารที่ใช้อากาศยานในจีน เป็นกองทัพอากาศที่ใหญ่ที่สุดในทวีปเอเชีย และใหญ่ที่สุดในโลกอันดับที่ 3 รองจากกองทัพอากาศสหรัฐอเมริกา และกองทัพอากาศรัสเซีย
ประกอบด้วย 5 หน่วยย่อย ได้แก่: การบิน การป้องกันภัยทางอากาศภาคพื้นดิน เรดาร์ กองบิน และหน่วยสนับสนุนอื่นๆ
ประกอบด้วยกำลังพลประจำการทั้งสิ้น 400,000 นาย ฝูงบินขนาดใหญ่และหลากหลายด้วยเครื่องบินประมาณ 4,000 ลำ โดยในจำนวนนี้เป็นเครื่องบินรบประมาณ 2,566 ลำ (เครื่องบินขับไล่ โจมตี และเครื่องบินทิ้งระเบิด)
=== กองทัพจรวด (PLARF) ===
กองทัพจรวดกองทัพปลดปล่อยประชาชน (PLARF; ) เป็นกองกำลังขีปนาวุธทางยุทธศาสตร์และยุทธวิธีของจีน เป็นสาขาที่ 4 ของกองทัพปลดปล่อยประชาชน และควบคุมคลังแสงขีปนาวุธภาคพื้นดินของจีนทั้งนิวเคลียร์และธรรมดา อยู่ภายใต้การบังคับบัญชาโดยตรงของคณะกรรมาธิการการทหารส่วนกลาง ของพรรคคอมมิวนิสต์จีน
มีคลังแสงขีปนาวุธภาคพื้นดินที่ใหญ่ที่สุดในโลก จากการประมาณการของเพนตากอน ซึ่งรวมถึงขีปนาวุธพิสัยสั้นติดอาวุธทั่วไป 1,200 ลูก ขีปนาวุธพิสัยกลางธรรมดา 200-300 ลูก และขีปนาวุธพิสัยกลางทั่วไปที่ไม่ทราบจำนวน เช่นเดียวกับขีปนาวุธร่อนแบบปล่อยจากภาคพื้นดิน 200-300 ลูก จำนวนเหล่านี้มีความแม่นยำสูงมากซึ่งจะทำให้สามารถทำลายเป้าหมายได้แม้ไม่มีหัวรบนิวเคลียร์
โดยรวมแล้ว คาดว่าจีนมีหัวรบนิวเคลียร์จำนวน 320 หัวรบในปี 2021 โดยไม่ทราบจำนวนที่ยังประจำการอยู่และพร้อมที่จะนำไปใช้งาน ในปี 2556 กระทรวงกลาโหมสหรัฐประเมินว่าคลังแสง ICBM ที่ใช้งานของจีนอยู่ในระยะ ระหว่าง 50 และ 75 ขีปนาวุธบนบกและในทะเล การประเมินข่าวกรองล่าสุดในปี 2019 ทำให้จำนวน ICBM ของจีนอยู่ที่ประมาณ 90 และเติบโตอย่างรวดเร็ว PLARF ประกอบด้วยบุคลากรประมาณ 120,000 นาย
=== กองทัพสนับสนุนทางยุทธศาสตร์ (PLASSF) ===
กองทัพสนับสนุนทางยุทธศาสตร์กองทัพปลดปล่อยประชาชน (PLASSF;) เป็นกองทัพใหม่ล่าสุดของกองทัพปลดปล่อยประชาชน จำนวนบุคลากรประมาณ 175,000 นาย
การประกาศเบื้องต้นเกี่ยวกับกองทัพสนับสนุนทางยุทธศาสตร์ไม่ได้ให้รายละเอียดมากนัก แต่กระทรวงกลาโหมของจีนอธิบายว่าเป็นการบูรณาการกองกำลังสนับสนุนการสู้รบในปัจจุบันทั้งหมดแต่จำกัดเฉพาะสาขาอวกาศ ไซเบอร์ อิเล็กทรอนิกส์ และข่าวกรอง นอกจากนี้ ยังมีผู้คาดการณ์ว่าสาขาบริการใหม่จะรวมกองกำลังปฏิบัติการที่มีเทคโนโลยีสูง เช่น หน่วยปฏิบัติการอวกาศ ไซเบอร์สเปซ และสงครามอิเล็กทรอนิกส์ โดยไม่ขึ้นกับสาขาอื่นๆ ของกองทัพ
== งบประมาณและรายจ่าย ==
การใช้จ่ายทางทหารสำหรับกองทัพปลดปล่อยประชาชนเพิ่มขึ้นประมาณร้อยละ 10 ต่อปีในช่วง 15 ปีที่ผ่านมา สถาบันวิจัยสันติภาพนานาชาติสตอกโฮล์ม (SIPRI) ประมาณการค่าใช้จ่ายทางทหารของจีนในปี 2013 ไว้ที่ 188.5 พันล้านเหรียญสหรัฐ งบประมาณทางทหารของจีนในปี 2014 จากข้อมูลของ Janes Information Services ซึ่งเป็นบริษัทที่ปรึกษาและวิเคราะห์อุตสาหกรรมกลาโหม อยู่ที่ 148 พันล้านเหรียญสหรัฐ ซึ่งเป็นใหญ่เป็นอันดับสองในโลก งบประมาณทางทหารของสหรัฐอเมริกาสำหรับปี 2014 เมื่อเปรียบเทียบแล้ว อยู่ที่ 574.9 พันล้านเหรียญสหรัฐ, ซึ่งลดลงจากระดับสูงสุด 664.3 พันล้านเหรียญสหรัฐในปี 2012
จากข้อมูลของสถาบันวิจัยสันติภาพนานาชาติสตอกโฮล์ม (SIPRI) จีนกลายเป็นผู้ส่งออกอาวุธรายใหญ่อันดับสามของโลกในปี 2010-2014 เพิ่มขึ้น 143% จากช่วงปี 2005-2009
การใช้จ่ายทางทหารที่เพิ่มขึ้นของจีนเกิดขึ้นในช่วงเวลาที่เกิดความตึงเครียดในทะเลจีนใต้โดยมีข้อพิพาทเกี่ยวกับดินแดนที่เกี่ยวข้องกับฟิลิปปินส์ เวียดนาม และไต้หวัน รวมถึงความตึงเครียดที่เพิ่มขึ้นระหว่างจีนและญี่ปุ่นที่เกี่ยวข้องกับหมู่เกาะเซ็งกากุที่เป็นข้อพิพาท - เลขาธิการกระทรวงกลาโหมสหรัฐฯ โรเบิร์ต เกตส์ ได้เรียกร้องให้จีนมีความโปร่งใสมากขึ้นเกี่ยวกับขีดความสามารถและความตั้งใจทางทหารของตน.
ตัวเลขงบประมาณได้เผยแพร่บนเว็บไซต์ของสภาแห่งรัฐผ่านเอกสารชื่อ 'งบประมาณส่วนกลางและท้องถิ่น' ตามด้วยปีก่อนหน้าที่เผยแพร่
== เพลง ==
เพลงประจำกองทัพปลดปล่อยประชาชาชน คือ เพลงของกองทัพปลดปล่อยประชาชน  หรือที่รู้จักกันในชื่อ มาร์ชกองทัพปลดปล่อยประชาชนจีน  เป็นเพลงรักชาติของสาธารณรัฐประชาชนจีน เพลงนี้เขียนโดย Zhang Yongnian และเนื้อร้องโดย Zheng Lücheng
อีกรูปแบบของเพลงที่ถูกดัดแปลงเรียกว่า เพลงสวนสนามของกองทัพปลดปล่อยประชาชน  ถูกใช้เป็นเพลงในการสวนสนามของกองทัพ เช่น ในการสวนสนามวันชาติจีน ตั้งแต่ปี 1949 เป็นต้นมา
== สัญลักษณ์==
=== ตราสัญลักษณ์ ===

ตราสัญลักษณ์ของกองทัพปลดปล่อยประชาชน ประกอบด้วยดาวสีแดงซึ่งมีตัวอักษรจีนสองตัว "八一" (ตามตัวอักษร "แปด-หนึ่ง") ซึ่งหมายถึงการจลาจลหนานชางในวันที่ 1 สิงหาคม 1927
=== ธง ===
ธงของกองทัพปลดแอกประชาชน เค้าโครงของธงมีรูปดาวสีทองที่มุมซ้ายบน และตัวอักษรจีนสองตัว "八一" ทางด้านขวาของรูปดาว บนพื้นหลังสีแดง แต่ละเหล่ายังมี ธง: 5⁄8 บนสุดของธงเหมือนกันกับธงกองทัพปลดปล่อยประชาชน ส่วน 3⁄8 ล่างเป็นสีของเหล่านั้นๆ
== ยุทธภัณฑ์ ==
=== อาวุธประจำกาย ===
=== อาวุธประจำหน่วย ===
== ศาลทหาร ==
== ความสัมพันธ์ทางทหาร ==
== ดูเพิ่ม ==
กองทัพสาธารณรัฐจีน
== หนังสืออ่านเพิ่มเติม ==
== เชิงอรรถ ==
== อ้างอิง ==
จีน
กองทัพปลดปล่อยประชาชน